કેસ સ્ટડી : દેવકાન્ત કાનૂન વિભાગના સિનિયર અધિકારી – પોતાના પત્ની સતવીન્દર કૌર તેમ જ પુત્ર હરિશરણસિંઘ તેમ જ પુત્રી હરલીનસિંઘ સાથે અમૃતસરથી દિલ્હી – મૂરી એક્સપ્રેસમાં મુસાફરી કરી રહ્યા હતા. તેમની પાસે સ્લીપર કોચની કન્ફર્મ ટિકિટ હતી. લુધિયાણા સ્ટેશને એક મોટું ટોળું જબરજસ્તીથી તેમના કોચમાં ઘૂસી ગયું અને તેમની રિઝર્વ સીટ કબજે કરી લીધી. જ્યારે કોઈ જગ્યા બાકી બચી નહોતી તે વખતે તેઓ નીચે બેસી ગયા. ટોઈલેટ અને વોશબેસીન તરફ જવાનો રસ્તો પણ રોકી લીધો. તે વખતે ટ્રાવેલિંગ ટિકિટ એકઝામિનર ત્યાં હતા, પરંતુ તેમણે કોઈ પગલાં ભર્યાં નહોતાં. રેલવે કોચના અન્ય પેસેન્જર દ્વારા જીઆરપી બોલાવવા વિનંતી કરી હતી, પરંતુ ટિકિટ એકઝામિનર ત્યાંથી જતા રહ્યા હતા. આથી હવે અન્ય મુસાફરોને માટે લાચારી સિવાય કંઈ જ રહ્યું નહોતું, તેઓ અસહાય હતા. દિલ્હી પહોંચ્યા બાદ કાન્ત દ્વારા કાનૂની નોટિસ રેલવેને ૨૦-૭-૨૦૧૦ અને ૫-૧૦-૨૦૧૦ના મોકલવામાં આવી હતી. ઉત્તર રેલવે દ્વારા તેનો જવાબ આપવામાં આવ્યો અને કબૂલ કરવામાં આવ્યું હતું કે અનધિકૃત મુસાફરો કંપાર્ટમેન્ટમાં હતા, પરંતુ તેમને અંબાલા સ્ટેશને દૂર કરવામાં આવ્યા હતા. જરૂરી પગલાં લેવામાં આવ્યાં હતાં. આથી રેલવેની સેવામાં કોઈ ખામી નહોતી. કાન્ત કુટુંબ દ્વારા સેન્ટ્રલ દિલ્હી ડિસ્ટ્રિક્ટ ફોરમમાં ફરિયાદ દાખલ કરવામાં આવી. રેલવેએ જણાવ્યું કે કોઈ ટોળું કંપાર્ટમેન્ટમાં દાખલ થયું નહોતું. રેલવેએ દાવો કર્યો કે ફરિયાદની સ્વતંત્ર તપાસ કરવામાં આવી છે, તેમાં ફરિયાદ ખોટી હોવાનું જણાયું છે, પરંતુ ફોરમે પ્રતિવાદી પક્ષને સાંભળીને રૂ. ૨૫ હજારનું વળતર અને રૂ. ૫ હજાર કાનૂની ફી પેટે ચૂકવવા આદેશ આપ્યો હતો.